Elsebeth sendi heilsan til Randi í Ráðgevingini Í gjár hevði Randi Johannesen, ein av stigtakarunum til Ráðgevingina fyri føroyingar í Danmark, og sum hevur starvast í Ráðgevingini í 37 ár, fráfaringarmóttøku. Elsebeth Mercedis Gunnleygdsdóttur, landsstýriskvinna í almannamálum, sendi í hesum sambandi eina videoheilsan til hennara, nú tað ikki bar til at vera til staðar. Í røðuni segði landsstýriskvinnan millum annað: Ráðgevingin virkar sum ein sambindingarliður millum føroyingar í Danmark og tað føroyska samfelagið. Nettupp tað, at tað verður veitt umsorgan fyri føroyingum í Danmark, og at tað verður gjørt á ein álitisvekjandi hátt, er við til at styrkja tilknýtið til Føroyar. Og tað er júst har, sum tín leiklutur, Randi, á ongan hátt kann yvirmetast. Les røðuna niðanfyri. Góða Randi Nú tú eftir 37 ár hevur valt at gevast í Ráðgevingini fyri føroyingar í Danmark, kunnu vit líta afturá og staðfesta, at tú hevur hevur havt ein serligan týdning fyri eitt ótal av føroyingum. Ja talan er um 1000’ indavís av føroyingum, sum millum ár og dag hava fingið ráð og vegleiðing frá tær um týdningarmikil viðurskifti í lívi teirra. Vit vilja so fegin hava føroyingar, sum búgva uttanlands, at flyta heimaftur. Tað hevur verið eitt tað týdningarmesta málið hjá okkum politikarum síðstu nógvu árini. Og tað hevur eisini eydnast, og tað er ikki minst tykkum at takka. Ráðgevingin virkar sum ein sambindingarliður millum føroyingar í Danmark og tað føroyska samfelagið. Nettupp tað, at tað verður veitt umsorgan fyri føroyingum í Danmark, og at tað verður gjørt á ein álitisvekjandi hátt, er við til at styrkja tilknýtið til Føroyar. Og tað er júst har, sum tín leiklutur, Randi, á ongan hátt kann yvirmetast. Fyrst og fremst hevur tú stríðst fyri rættindunum hjá tí einstaka menniskjanum, og tú hevur gjørt tað við virðing og respekt fyri tí einstaka. Tað hevur eydnast tær at finna javnvágina millum sosialt medvit og professionellan integritet, og tað er júst tá, at mál verða rokkin. Allir tær føroysku familjurnar og einstaklingar, sum tú gjøgnum árini hevur hjálpt til eina betri persónliga vælferð, er eisini nakað, ið vit sum samfelag hava notið gott av. Fyri einum góðum ári síðani var eg á hugtakandi vitjan hjá Ráðgevingini í nýggju hølunum á Norðuratlantsbryggjuni, og eg fekk eitt sera gott inntrykk av tykkum og tað tit gera. Og eg fekk tá eitt gott innlit í arbeiði tykkara. Eg veit her frá Almannamálaráðnum, at hoyringsviðmerkingar frá Ráðgevingini altíð eru væl grundaðar og bera brá av einum heilt serligum innliti–bæði í danska og føroyska lóggávu. Tað, sum er serligt við tínari vitan Randi, er, at hon fevnir so víða. Ikki bara í allar partar av sosialari lóggávu, men eisini nógv annað, tað verði seg í skattaspurningum, skúlaskapi og mongum øðrum, sum er viðkomandi fyri føroyingar uttanlands. Og so er tað altíð fakliga grundfest og miðlað á ein skilligan hátt. Ráðgevingin veitir í dag eina tænastu, sum ikki fæst aðrastaðni, og sum krevur eina servitan. Tit hava eina servitan, sum røkkur tvørtur um geirar og tvørtur um landamørk. Teir føroyingar, sum hava rent seg fastar millum fløktar danskar og føroyskar skipanir, eru ikki fáir. Men tað valdar stórt álit og virðing um teg og tykkum í Ráðgevingini millum borgarar, myndugleikar og stovnar. Síðani tú, sum undangongukvinna, var við til at seta Ráðgevingina á stovn í 1984, hevur tú eisini megnað at flutt stovnin miðvíst framá, soleiðis at Ráðgevingin í dag framstendur, sum ein føroyskur varði millum útisetar. Og hetta er av sonnum nakað, sum vit seta stóran prís uppá, og eru takksom fyri. Vit takka tær Randi av hjarta fyri alt tað, sum tú hevur lagt eftir tær í drúgvari og trúfastari tænastu, og blíðan byr í komandi tíðum og Harrans signing.